Hanara-dia an-jokin’ialahy ka hiditra ho fonksionera, kely karama am-panombohana aza, azo antoka ny fisondrotana rehefa tsara fiasa, ary azo antoka koa ny fisotroan-dronono amin’ny amdrom-pahanterana. Valinteny tsotra tahaka ny fanaoko mandrakariva ihany no nataoko taminy fanombohan-javatra aloha ity ry dada, hoy aho, fa dia ho hita eny ihany izay mety hatao amin’ny manaraka. Sitrany ahay aloha izao mba tsy angatahiko aminareo na dia ny vola hamidy mosoara aza. Ny antony dia tsy mba adihevitra nitadiavana fanazavana no fanaon’i dada tamiko fa fanekena miaro faniniana izay nataoko, hany ka tsy mba tiako ny nanao resaka betsaka. Ny zavatra iray tamin’izay vitsy nanehoany fankasitrahana ahy dia ny fikasako hanambady zazavavy iray nantsoina hoe bako. Ary tsy izy ihany no faly fa i neny koa. Voadokadoka ery ny fahaizako mifidy sy ny voninahitra ho azon’ny fianakaviana hidiran’ity tovovavy ity. Marina tokoa fa sady tsara tarehy no bikana ilay bako, ary zanak’olona nahazo harena tamin’ny varotr’omby ka nivelona fotsiny tamin’ny hofan’ny tranony hatreto antananarivo ka hatrany tsiroanomandidy. 14- talata 24 jona 1969, iv lah 3942 kinanjo ka diso fanantenana dada sy neny fa tsy tanteraka ny fanambadiana efa nampifaly azy ambony ihany. Indray andro mantsy, raha nandeha nitsidika an’ i bako tany aminy aho fa efa neken-dray aman- dreniny ny hifaneraseranay dia tsy reny na tsy nampoiziny ho efa tao an-dalantsara aho. Sakaizany no efa niresaka taminy tao amin’ny trano fandraisam-bahiny ary nalaim-panahy aho nihaino, satria voatonona ny anarako hay! Ve iny ilay jaona iny izany ho vadin-dranona izany, hoy ilay namany. Marina raha mba nampoiziko raha ny fahalalako ny toetran-dranona! Lakalaka tokoa ny fitiavana mpisakaiza hatry ny ela isika ka tsy anafenako, ranona hoy bako. Tsy dia tiako amin’ny foko anie akory jaona fa saingy misy antony no nanekeko azy aloha eny, iky! -hitan-dranona fa aminay telo mirahavavy dia izaho sisa no tsy manambady. Tsy vitan’izany fa liza ilay zanak’olo-mirahavavy aminay dia iny vao navoaka tamin’ny iray volana iny, kanefa mbola zandriko liza. Ka mba tsy tantiko ihany izany ho tondroin’ny olona molotra hoe lany zara , kanefa tsy sima tsy poa-maso. Izany aloha no nanekeko an’i jaona na tsy tiako tanteraka aza misy marina ihany ny tenin-dranona, hoy ilay namany. Ary i jaona koa anie tsy dia hoe ambaka noho ny hafa e! Angamba misy ny mitsiriritra azy, saingy aty amin-dranona aloha izy no niantefa. Tsy niditra tao anefitra intsony, rahefa nahare ny resak’izy roa, fa ny lalana mody no nasiako olona. Ary dia nafoiko hatreo bako. Hatezerana moa izany ny an’i dada sy neny nony nilazako fa niova hevitra indray aho. Nohenoiko fotsiny izay teniny satria fantatro fa tsy ho takany izay fanazavana mety hataoko. Zavatra sasantsasany tamin’ny fahazazako sy ny fahatanorako ihany izao tantaraiko anao izao, fa ny tiako ho lazaina dia izao ny fitambaran’ireny fisehoan-javatra samihafa ireny, na ny voalazako na ny tsy voalazako, dia toa nahatsiarovako fa olon-kafa aho, na tamin’ ny fianakaviako aman-kavako, na ny tamin’ny ankamaroan’ny namako, fa tsy nitovy koa ny fomba fahatakarana. Ny fijerena sinema, ny fihainoana konferansa, ny famakiana boky sy gazety, ireny no nankafiziko ka nanadinoako ny zavatra hafa manorisory ahy. 15 alarobia 25 jona 1969, iv lah 3943 koa rehefa maty dada sy neny nifanao herintaona mahery kely ny nahafatesan’izy mivady ka natao ny fizarana izay navelany dia nanolotra hevitra tamin’izy telo mianadahy aho hifanamboarana ny tany antananarivo ho azy ary eto ambotraivo ity kosa ho ahy. Tsy nisy ady hevitra firy fa samy nanaiky. Izy telo mianadahy moa faly ny hijanona tany antananarivo, fa tsy nandalo ny eritreriny mihitsy izany hoe honina any amin’ny toeran-kafa. Izaho koa te hisinda, fa nahatsiaro vizana tamin’ny fomba fiainan’ny renivohitra. Ary efa nisisika tsikelikely tao an- tsaiko, ny hankany amin’ny toeran-kafa, ka raha vao tonga ny resaka momba ny fizaran-dova, dia tonga ho azy ny hevitro handray ny ety ambohitraivo efa nandairan’ny fahazarana isan-karazany loatra ny ankamaroan’ny mponina eto antananarivo, ka tsy afa-miala amin’ireny intsony, hoy ny eritreritro.